Tradisionele leiers skop vas teen onteieningKoning Goodwill Zwelinthini. Foto: DoC Die teenstand van tradisionele leiers teen onteiening van grond sonder vergoeding het die regering genoop om ŉ taakspan saam te stel om met hulle oor hul ontevredenheid te onderhandel. Die groeiende kommer van die regering oor die aggressiewe trant van die debat blyk duidelik uit die kabinetsverklaring wat vanoggend deur die minister van kommunikasie, Nomvula Mokonyane, aan die parlementêre perskorps voorgehou is ná afloop van vandeesweek se kabinetsvergadering. Terwyl sy die kabinet se waardering vir Suid-Afrikaners se deelname aan die proses van openbare verhore oor die onderwerp uitgespreek het, het die kabinet ŉ beroep op alle betrokkenes gedoen om vreedsaam aan die geleenthede deel te neem en verdraagsaam te bly al verskil hul menings oor die kwessie. “Dit is die enigste manier hoe almal ŉ regverdige kans gaan kry om aan die proses deel te neem,” het Mokonyane uitgewys. Die kabinet het benadruk dat geen besluite tot dusver geneem is wat regeringsbeleid verteenwoordig nie, en dat die voorskrifte steeds geld dat die landbou, voedselproduksie en die ekonomie nie ontwrig moet word nie. Die regering is spesifiek bekommerd oor die besware van tradisionele leiers teen onteiening sonder vergoeding. Daarom is ŉ kabinetstaakspan saamgestel om met hulle oor ŉ vriendskaplike oplossing vir hul besware te onderhandel. Die taakspan sal bestaan uit ministers Zweli Mkhize (samewerkende regering en tradisionele sake), Senzeni Zokwana (landbou, bosbou en visserye), Maite Nkoana-Mashabane (landelike ontwikkeling en grondhervorming) en Nomvula Mokonyane (kommunikasie). EWN berig Zoeloekoning Goodwill Zwelithini het gesê die regering moet nie eers daaraan dink om grond van die Zoeloes te vat nie en ŉ moontlike oorlog sal hulle in die gesig staar indien hulle dit sou doen. Zwelithini het Woensdag in Ulundi ŉ spesiale imbizo met tradisionele leiers gehou oor die regering se voorgenome planne vir onteiening sonder vergoeding. ŉ Trust administreer 2,8 miljoen ha grond namens die koning. Zwelithini het ook gedreig dat KwaZulu-Natal bereid is om sy eie onafhanklike staat te word indien die regering nie aan hul eise gehoor gee nie.